**Sonet înflăcărat**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când îmi drapez cu vată epitetul

Și-ncalț cu pâslă fiecare verb,

Pot să mă dărui versului ca șerb,

Căci fierb doar eu, nu fierbe și sonetul.

Nu cântă versul sub condei imberb

Ce nu-i cunoaște focului secretul,

Și doar scâncește jalnic alfabetul

Nealtoit pe un imbold acerb.

Eu vreau să încrustez în bronz de clopot

Tot patosul vibrând în stihul meu,

Și vuiet să devină orice șopot;

Cu vatra-ncinsă vreau să scriu mereu

Și verbele dezlănțuite-n tropot,

Cu versul meu slăvind pe Dumnezeu!

Simion Felix Marțian

Vulcan, 14 octombrie 2017